For at sikre råvarernes holdbarhed bedst muligt, anbefaler vi at du pakker træ- og flamingokasserne ud så hurtigt som muligt, samt at du laver retterne i den rækkefølge, de står i på opskriftsarket.
Varerne i flamingokassen er på is – dem pakker du ud og kommer på køl. I trækassen finder du frugt, grøntsager og kolonialvarer. Disse er pakket i en plastpose for at undgå udtørring og kontaminering. Åbn posen og tag varerne op. Følg opbevaringsanvisningerne for frugt, grøntsager og kolonialvarer herunder. I bunden af kassen, under den tomme pose, finder du opskriftsark og ugens nyhedsbrev. Posen kan du anvende til alternative formål, og ellers sorteres den som blød plast. Sørg dog for at fjerne etiketten, inden den ryger til genanvendelse.
Få tips til opbevaringen af frugt og grønt i denne pdf: aarstiderne_opbevaringsguide.pdf
Sikker opbevaring
Lav temperatur, høj luftfugtighed og mørke kan formindske grøntsagernes ånding og dermed udtørring. Generelt bliver grøntsager runkne, når de har det for tørt. Grøntsager holder sig bedst, hvis de først vaskes og skrælles, når de skal bruges.
Hurtig genoplivning
Er en grøntsag alligevel blevet slatten, så prøv at sætte den i vand eller vask og klargør den og put den i køleskabet i en lufttæt beholder - så genvinder den forhåbentlig sin sprødhed i løbet af et par timer.
Skab overblik
Brug gerne gennemsigtige, lufttætte beholdere til opbevaring af grøntsager i køleskabet. Det skaber overblik og man undgår at overse grøntsager, som ligger og bliver for gamle.